CELEX: 52020PC0361
Language: el
Date: 2020-08-07
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Διαχείρισης για την τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR όσον αφορά την πρόταση τροποποίησης της σύμβασης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.8.2020
            COM(2020) 361 final
            2020/0166(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Διαχείρισης για την τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR όσον αφορά την πρόταση τροποποίησης της σύμβασης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στην Επιτροπή Διαχείρισης που έχει συσταθεί από την τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR
                  1
                («σύμβαση TIR») σε σχέση με την προβλεπόμενη έγκριση σειράς τροποποιήσεων της σύμβασης TIR.
            
            
               2.Πλαίσιο της πρότασης
            
            
               2.1.Η τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR
            
            
               Η τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR («η σύμβαση TIR»), της 14ης Νοεμβρίου 1975, αποσκοπεί να διευκολύνει τη διεθνή μεταφορά εμπορευμάτων από τα τελωνεία αναχώρησης στα τελωνεία προορισμού και τη διέλευση απ’ όσες χώρες απαιτείται. Η συμφωνία τέθηκε σε ισχύ το 1978. Τον Νοέμβριο του 2019, τη σύμβαση είχαν υπογράψει 76 συμβαλλόμενα μέρη, εκ των οποίων 75 κράτη και η Ευρωπαϊκή Ένωση. Η Ευρωπαϊκή Ένωση είναι συμβαλλόμενο μέρος στη σύμβαση TIR
                  2
                από τις 20 Ιουνίου 1983 και όλα τα κράτη μέλη είναι επίσης συμβαλλόμενα μέρη στη σύμβαση TIR.
            
            
               2.2.Η Επιτροπή Διαχείρισης
            
            
               Η Επιτροπή Διαχείρισης ενεργεί στο πλαίσιο της τελωνειακής σύμβασης περί της διεθνούς μεταφοράς εμπορευμάτων βάσει των δελτίων TIR. Ο ρόλος της Επιτροπής Διαχείρισης είναι να εξετάζει και να εγκρίνει τροποποιήσεις της σύμβασης TIR. Οι προτάσεις τίθενται σε ψηφοφορία και κάθε κράτος που είναι συμβαλλόμενο μέρος και εκπροσωπείται σε σύνοδο της Επιτροπής Διαχείρισης έχει μία ψήφο. Η Ένωση έχει αποκλειστική αρμοδιότητα στον τομέα των τελωνείων που διέπονται από τη σύμβαση TIR. Ωστόσο, η Ένωση, ως τελωνειακή και οικονομική ένωση, δεν έχει δικαίωμα ψήφου επιπλέον των δικαιωμάτων που έχουν τα κράτη μέλη της, σύμφωνα με το άρθρο 52 παράγραφος 3 της σύμβασης. Όλα τα κράτη μέλη είναι συμβαλλόμενα μέρη με δικαίωμα ψήφου.
            
            
               Οι τροποποιήσεις της σύμβασης TIR εγκρίνονται με πλειοψηφία δύο τρίτων των παρόντων και ψηφιζόντων συμβαλλόμενων μερών. Για να ληφθεί απόφαση, απαιτείται απαρτία τουλάχιστον ενός τρίτου των κρατών που είναι συμβαλλόμενα μέρη.
            
            
               2.3.Η προβλεπόμενη πράξη της Επιτροπής Διαχείρισης
            
            
               Στις 20 Οκτωβρίου 2020, κατά την εβδομηκοστή τρίτη σύνοδό της, η Επιτροπή Διαχείρισης πρόκειται να λάβει απόφαση σχετικά με την έγκριση των προτεινόμενων τροποποιήσεων της τελωνειακής σύμβασης περί της διεθνούς μεταφοράς εμπορευμάτων βάσει των δελτίων TIR («η προβλεπόμενη πράξη»).
            
            
               Ο σκοπός της προβλεπόμενης πράξης είναι:
            
            
               Η εισαγωγή της υποχρεωτικής χρήσης, από τις αρμόδιες αρχές, της ηλεκτρονικής Διεθνούς Τράπεζας Δεδομένων TIR (ITDB), αντί του Υποδείγματος Εντύπου Έγκρισης σε έντυπη μορφή (ΥΕΕ), για τη διαβίβαση στην Επιτροπή Ελέγχου TIR (TIRExB) της έγκρισης της χρήσης δελτίων TIR από τον κάτοχό τους ή της ανάκλησης της έγκρισης.
            
            
               Η καθιέρωση της υποχρεωτικής δημοσίευσης στην ITDB του καταλόγου τελωνείων που έχει εγκριθεί για την πραγματοποίηση πράξεων μεταφοράς με δελτίο TIR. 
            
            
               Η παροχή στα συμβαλλόμενα μέρη της δυνατότητας να παραχωρούν, σύμφωνα με την εθνική νομοθεσία, σε δεόντως εξουσιοδοτημένα πρόσωπα, περισσότερες διευκολύνσεις κατά την εφαρμογή των διατάξεων της σύμβασης.
            
            
               Η διευκρίνιση του κειμένου της σύμβασης TIR ως προς την υποχρέωση τήρησης καθορισμένης διαδρομής εντός της τελωνειακής ένωσης και η επικαιροποίηση του μέγιστου ποσού εγγύησης όσον αφορά τα δελτία TIR για οινόπνευμα/καπνό.
            
            
            
               Η προβλεπόμενη πράξη θα είναι δεσμευτική για τα συμβαλλόμενα μέρη σύμφωνα με τα άρθρα 59 και 60 της σύμβασης TIR. 
            
            
               Το άρθρο 59 αφορά τροποποιήσεις στο κυρίως κείμενο της σύμβασης TIR και προβλέπει τα ακόλουθα: «Με την επιφύλαξη των διατάξεων του άρθρου 60, κάθε προτεινομένη τροποποίηση που ανακοινώνεται σύμφωνα με τις διατάξεις της προηγουμένης παραγράφου, τίθεται σε ισχύ για όλα τα συμβαλλόμενα μέρη τρεις μήνες μετά την εκπνοή περιόδου δώδεκα μηνών, που αρχίζει από την ημερομηνία κατά την οποία έγινε η ανακοίνωση, εάν κατά τη διάρκεια της περιόδου αυτής δεν γνωστοποιηθεί καμία αντίρρηση στο Γενικό Γραμματέα των Ηνωμένων Εθνών για την προτεινόμενη τροποποίηση από κάποιο κράτος που αποτελεί συμβαλλόμενο μέρος. Εάν γνωστοποιηθεί αντίρρηση για την προτεινόμενη τροποποίηση, σύμφωνα με τις διατάξεις της παραγράφου 3 του παρόντος άρθρου, θεωρείται ότι η τροποποίηση δεν έγινε αποδεκτή και δεν συνεπάγεται κανένα αποτέλεσμα.» 
            
         
         
            
               Το άρθρο 60 αφορά τροποποιήσεις στα παραρτήματα της σύμβασης TIR και προβλέπει τα ακόλουθα: «Κάθε προτεινόμενη τροποποίηση των παραρτημάτων 1, 2, 3, 4, 5, 6, 7, 8, 9 και 10, που εξετάζεται σύμφωνα με τις διατάξεις του άρθρου 59 παράγραφοι 1 και 2, τίθεται σε ισχύ σε ημερομηνία που καθορίζεται από την Επιτροπή Διαχείρισης κατά τον χρόνο της θέσπισής της, εκτός εάν σε προγενέστερη από την καθοριζόμενη κατά τον ίδιο χρόνο από την Επιτροπή Διαχείρισης ημερομηνία, το ένα πέμπτο των κρατών που αποτελούν συμβαλλόμενα μέρη ή πέντε κράτη που αποτελούν συμβαλλόμενα μέρη, σε περίπτωση που ο αριθμός αυτός είναι μικρότερος, γνωστοποιήσουν στον Γενικό Γραμματέα του Οργανισμού Ηνωμένων Εθνών, ότι εγείρουν αντιρρήσεις για την τροποποίηση. Οι ημερομηνίες που προβλέπονται στην παρούσα παράγραφο καθορίζονται από την Επιτροπή Διαχείρισης με πλειοψηφία των δύο τρίτων των παρόντων ψηφιζόντων μελών της».
            
            
               3.Θέση που πρέπει να ληφθεί εξ ονόματος της Ένωσης
            
            
            
               Αυτή η δέσμη τροποποιήσεων θα ενισχύσει τον εκσυγχρονισμό της σύμβασης TIR, που έχει ήδη ξεκινήσει με την ιστορική έγκριση του νομικού πλαισίου του μελλοντικού διεθνούς συστήματος eTIR, κατά την εβδομηκοστή δεύτερη σύνοδο της διοικητικής επιτροπής τον Φεβρουάριο του 2020. Θα αποσαφηνίσει επίσης τεχνικές πτυχές του κειμένου της σύμβασης TIR.
            
            
               Πρώτον, τα συμβαλλόμενα μέρη της σύμβασης TIR με την εισαγωγή της υποχρεωτικής χρήσης της εφαρμογής ITDB για τη διαβίβαση δεδομένων των εξουσιοδοτημένων κατόχων TIR στην TIREExB, καθώς και τη δημιουργία αξιόπιστης διεθνούς διαδικτυακής βάσης δεδομένων των τελωνείων ανοικτής στα δελτία TIR, διευκολύνουν τους όρους της μελλοντικής ψηφιοποίησης του δελτίου TIR και ενισχύουν την αξιοπιστία των δεδομένων TIR.
            
            
               Για την επίτευξη αυτού του στόχου, θα τροποποιηθούν το άρθρο 38, οι σχετικές επεξηγηματικές σημειώσεις και το παράρτημα 9 ώστε να υποχρεωθούν οι εγγυοδοτικοί οργανισμοί να διαβιβάζουν αμέσως στην TIRExB όλα τα στοιχεία των προσώπων που είναι εξουσιοδοτημένα να χρησιμοποιούν το καθεστώς TIR. Επιπλέον, μια νέα επεξηγηματική σημείωση για το άρθρο 45 θα διευκρινίζει ότι η δημοσίευση του καταλόγου των τελωνείων αναχώρησης, διέλευσης και προορισμού που είναι εγκεκριμένα για την πραγματοποίηση πράξεων μεταφοράς με δελτίο TIR πρέπει να πραγματοποιείται σε ηλεκτρονική εφαρμογή που εποπτεύεται από την TIRExB (ITDB).
            
            
               Η Ένωση χρησιμοποιεί ήδη την ITDB και στηρίζει την υποχρεωτική χρήση της ITDB από όλα τα συμβαλλόμενα μέρη της TIR δεδομένου ότι θα συμβάλει στην επίτευξη του γενικού στόχου, σύμφωνα με την τελωνειακή πολιτική της Ένωσης, της ευρύτερης μηχανοργάνωσης του καθεστώτος TIR, διευκολύνοντας περαιτέρω την ηλεκτρονική ανταλλαγή δεδομένων σε πραγματικό χρόνο μεταξύ συμβαλλόμενων μερών, εθνικών οργανισμών και διεθνών οργανισμών.
            
            
               Δεύτερον, με τη δημιουργία νέας επεξηγηματικής σημείωσης για το άρθρο 49 στο παράρτημα 6, τα συμβαλλόμενα μέρη θα μπορούν, σε εθελοντική βάση, να εισάγουν μεγαλύτερες διευκολύνσεις κατά την εφαρμογή των διατάξεων της σύμβασης.
            
            
               Οι εν λόγω διευκολύνσεις θα παραχωρούνται μόνον εφόσον περιλαμβάνουν την εφαρμογή τεχνολογιών για τη διασφάλιση της ορθής διεξαγωγής του καθεστώτος TIR, σαφείς οδηγίες προς τα εξουσιοδοτημένα πρόσωπα για την εκτέλεση συγκεκριμένων καθηκόντων που κανονικά ανατίθενται σύμφωνα με τη σύμβαση TIR στις τελωνειακές αρχές, καθώς και τη χρήση συστήματος τήρησης αρχείων, το οποίο επιτρέπει στις τελωνειακές αρχές να διενεργούν τελωνειακούς ελέγχους και να εποπτεύουν το καθεστώς.
            
            
               Η Ένωση στηρίζει τη νέα δυνατότητα των συμβαλλόμενων μερών να προτείνουν μεγαλύτερες διευκολύνσεις σε εξουσιοδοτημένο κάτοχο TIR προκειμένου να διατηρεί την ελκυστικότητά του για τους οικονομικούς φορείς.
            
            
               Τέλος, οι τροποποιήσεις του άρθρου 20 και της επεξηγηματικής σημείωσης για το άρθρο 8 θα μπορούσαν να θεωρηθούν τεχνικές, δεδομένου ότι διευκρινίζουν αντίστοιχα τη χρήση μιας καθορισμένης διαδρομής στο πλαίσιο τελωνειακής ένωσης και επικαιροποιούν το μέγιστο ποσό ανά δελτίο TIR για οινόπνευμα/καπνό που μπορεί να ζητηθεί από τον εγγυοδοτικό οργανισμό.
            
            
               Σχετικά με τις προτεινόμενες τροποποιήσεις έγιναν διαβουλεύσεις με τα κράτη μέλη στο πλαίσιο της ομάδας τελωνειακών εμπειρογνωμόνων TIR (συντονισμός Γενεύη). Περαιτέρω διαβουλεύσεις πραγματοποιήθηκαν κατά τη διάρκεια συνεδριάσεων της ομάδας εργασίας για τα τελωνειακά προβλήματα που αφορούν τις μεταφορές της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ).
            
            
               Ο εσωτερικός συντονισμός, καθώς και οι κοινές συζητήσεις με κράτη μέλη στο πλαίσιο της ομάδας τελωνειακών εμπειρογνωμόνων TIR κατέδειξαν με σαφήνεια ότι υπάρχει ευρεία στήριξη των προτεινόμενων τροποποιήσεων. Με επιστολή της 23ης Μαρτίου 2020 ζητήθηκε η γνώμη του Ευρωπαίου Επόπτη Προστασίας Δεδομένων, ο οποίος δεν απάντησε έως τις 11 Ιουνίου 2020, παρόλο που εστάλη υπόμνηση.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.»
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  3
               .
            
            
               4.1.2.Εφαρμογή στην προκειμένη περίπτωση
            
            
               Η Επιτροπή Διαχείρισης είναι ένα όργανο που έχει συσταθεί δυνάμει συμφωνίας, και συγκεκριμένα της τελωνειακής σύμβασης περί της διεθνούς μεταφοράς εμπορευμάτων βάσει των δελτίων TIR.
            
         
         
            
               Η πράξη την οποία καλείται να εγκρίνει η Επιτροπή Διαχείρισης είναι πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με τα άρθρα 59 και 60 της τελωνειακής σύμβασης περί της διεθνούς μεταφοράς εμπορευμάτων βάσει των δελτίων TIR. 
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον σκοπό και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Αν η προβλεπόμενη πράξη επιδιώκει διττό σκοπό ή έχει δύο συνιστώσες, και αν ένας από τους σκοπούς ή μία από τις συνιστώσες μπορεί να χαρακτηριστεί κύριος σκοπός ή κύρια συνιστώσα, ενώ ο άλλος σκοπός ή η άλλη συνιστώσα έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, δηλαδή εκείνη που επιβάλλει ο κύριος ή πρωτεύων σκοπός ή η κύρια ή πρωτεύουσα συνιστώσα.
            
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προβλεπόμενης πράξης αφορούν την κοινή εμπορική πολιτική. 
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 207 παράγραφος 4 πρώτο εδάφιο της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 207 παράγραφος 4 πρώτο εδάφιο της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Δημοσίευση της προβλεπόμενης πράξης
            
            
               Δεδομένου ότι η πράξη της Επιτροπής Διαχείρισης θα τροποποιήσει την τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR και τα παραρτήματά της, είναι σκόπιμο να δημοσιευθεί στην Επίσημη Εφημερίδα της Ευρωπαϊκής Ένωσης μετά την έγκρισή της.
            
            
               2020/0166 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Διαχείρισης για την τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR όσον αφορά την πρόταση τροποποίησης της σύμβασης
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 207 παράγραφος 4 πρώτο εδάφιο της ΣΛΕΕ, σε συνδυασμό με το άρθρο 218 παράγραφος 9,
            
         
         
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR («η σύμβαση TIR»), της 14ης Νοεμβρίου 1975, εγκρίθηκε εξ ονόματος της Ευρωπαϊκής Οικονομικής Κοινότητας με τον κανονισμό (ΕΟΚ) αριθ. 2112/78
                  4
                του Συμβουλίου και άρχισε να ισχύει στην Κοινότητα στις 20 Ιουνίου 1983
                  5
               
            
            
               (2)Ενοποιημένη έκδοση της σύμβασης TIR δημοσιεύθηκε ως παράρτημα της απόφασης 2009/477/ΕΚ του Συμβουλίου, σύμφωνα με την οποία η Επιτροπή δημοσιεύει τις μελλοντικές τροποποιήσεις της σύμβασης TIR στην Επίσημη Εφημερίδα της Ευρωπαϊκής Ένωσης αναφέροντας την ημερομηνία έναρξης ισχύος τους.
            
            
               (3)Σύμφωνα με τα άρθρα 59 και 60 της σύμβασης TIR, η Επιτροπή Διαχείρισης της σύμβασης TIR (η «Επιτροπή Διαχείρισης») μπορεί να εγκρίνει τροποποιήσεις της σύμβασης TIR και των παραρτημάτων της με πλειοψηφία των δύο τρίτων των παρόντων και ψηφιζόντων συμβαλλομένων μερών.
            
            
               (4)Η Επιτροπή Διαχείρισης, κατά τη διάρκεια της εβδομηκοστής τρίτης συνόδου της στις 15 Οκτωβρίου του 2020 ή σε επόμενη σύνοδό της, πρόκειται να εγκρίνει ορισμένες τροποποιήσεις της σύμβασης TIR και των παραρτημάτων της.
            
            
               (5)Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στην Επιτροπή Διαχείρισης, δεδομένου ότι οι τροποποιήσεις θα είναι δεσμευτικές για την Ένωση.
            
            
               (6)Για να επιταχυνθεί ο εκσυγχρονισμός του καθεστώτος TIR, είναι αναγκαίο να καθιερωθεί η υποχρεωτική ηλεκτρονική διαβίβαση δεδομένων από τις αρμόδιες αρχές στην Επιτροπή Ελέγχου TIR όσον αφορά τις εξουσιοδοτήσεις των κατόχων δελτίου TIR και τις ανακλήσεις των εξουσιοδοτήσεων αυτών και να δημιουργηθεί μια αξιόπιστη ηλεκτρονική διεθνής βάση δεδομένων των τελωνείων που δέχονται τις πράξεις μεταφοράς με δελτίο TIR, μέσω της τροποποίησης του άρθρου 38 της σύμβασης TIR και του παραρτήματος 9 της σύμβασης TIR, καθώς και της δημιουργίας νέας επεξηγηματικής σημείωσης για το άρθρο 45 της σύμβασης TIR.
            
            
               (7)Προκειμένου να ενισχυθεί η ελκυστικότητα της σύμβασης TIR τόσο για τους οικονομικούς φορείς όσο και για τις τελωνειακές αρχές, είναι αναγκαίο να προβλεφθεί η δυνατότητα των συμβαλλόμενων μερών να παραχωρούν σε δεόντως εξουσιοδοτημένα άτομα περισσότερες διευκολύνσεις κατά την εφαρμογή των διατάξεων της σύμβασης TIR, δημιουργώντας μια νέα επεξηγηματική σημείωση για το άρθρο 49 της σύμβασης TIR.
            
            
               (8)Προκειμένου να αποσαφηνιστούν οι διατάξεις της σύμβασης TIR, είναι αναγκαίο να καθοριστεί η χρήση καθορισμένης διαδρομής σε τελωνειακές ενώσεις με την τροποποίηση του άρθρου 20 της σύμβασης TIR και να αυξηθεί το συνιστώμενο μέγιστο ποσό που μπορεί να ζητηθεί από τους εγγυοδοτικούς οργανισμούς όσον αφορά τα δελτία TIR για καπνό και οινόπνευμα μέσω της τροποποίησης της επεξηγηματικής σημείωσης για το άρθρο 8 της σύμβασης TIR.
            
            
               (9)Η θέση που πρέπει να ληφθεί εξ ονόματος της Ένωσης στο πλαίσιο της Επιτροπής Διαχείρισης θα πρέπει, επομένως, να βασίζεται στο σχέδιο τροποποιήσεων που επισυνάπτεται στην παρούσα απόφαση, Αυτό ισχύει με την επιφύλαξη της δυνατότητας που υπάρχει για μη ουσιώδεις αλλαγές ήσσονος σημασίας στα σχέδια τροποποιήσεων, οι οποίες πρόκειται να συμφωνηθούν από τους εκπροσώπους της Ένωσης στο πλαίσιο της Επιτροπής Διαχείρισης της σύμβασης TIR χωρίς άλλη απόφαση του Συμβουλίου. 
            
            
               (10)Η θέση της Ένωσης θα πρέπει να εκφράζεται από την Επιτροπή. Τα κράτη μέλη της Ένωσης θα πρέπει να εκφράζουν τη θέση της Ένωσης όταν διεξάγεται επίσημη ψηφοφορία στο πλαίσιο της Επιτροπής Διαχείρισης, ενεργώντας από κοινού προς το συμφέρον της Ένωσης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στην εβδομηκοστή τρίτη ή σε επόμενη σύνοδο της Επιτροπής Διαχείρισης για την τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR (η «σύμβαση TIR») βασίζεται στο σχέδιο τροποποιήσεων που επισυνάπτεται στην παρούσα απόφαση.
            
            
               Άρθρο 2
            
            
               Η θέση που αναφέρεται στο άρθρο 1 εκφράζεται από την Επιτροπή. Τα κράτη μέλη της Ένωσης εκφράζουν τη θέση της Ένωσης όταν διεξάγεται επίσημη ψηφοφορία στο πλαίσιο της Επιτροπής Διαχείρισης, ενεργώντας από κοινού προς το συμφέρον της Ένωσης, 
            
            
               Άρθρο 3
            
            
               Η παρούσα απόφαση απευθύνεται στα κράτη μέλη και στην Επιτροπή. 
            
            
               Βρυξέλλες,
            
         
         
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        TIR σημαίνει «Transports Internationaux Routiers» ή «Διεθνείς Οδικές Μεταφορές».
               
               
                  
                     (2)
                  
                        Κανονισμός (ΕΟΚ) αριθ. 2112/78 του Συμβουλίου, της 25ης Ιουλίου 1978, περί συνάψεως της τελωνειακής συμβάσεως περί της διεθνούς μεταφοράς εμπορευμάτων βάσει των δελτίων TIR (σύμβαση TIR), η οποία υπεγράφη στη Γενεύη στις 14 Νοεμβρίου 1975 (ΕΕ L 252/1).
               
               
                  
                     (3)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (4)
                  
                        Κανονισμός (ΕΟΚ) αριθ. 2112/78 του Συμβουλίου, της 25ης Ιουλίου 1978, περί συνάψεως της τελωνειακής συμβάσεως περί της διεθνούς μεταφοράς εμπορευμάτων βάσει των δελτίων TIR (σύμβαση TIR), η οποία υπεγράφη στη Γενεύη στις 14 Νοεμβρίου 1975 (ΕΕ L 252 της 14.9.1978, σ. 1).
               
               
                  
                     (5)
                  
                        ΕΕ L 31 της 2.2.1983, σ. 13.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.8.2020
            COM(2020) 361 final
            ΠΑΡΑΡΤΗΜΑ
            της 
            πρότασης απόφασης του Συμβουλίου 
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Διαχείρισης για την τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR όσον αφορά την πρόταση τροποποίησης της σύμβασης
            
               
         
         
            
               ΠΡΟΣΑΡΤΗΜΑ 
            
            
            
               ΤΡΟΠΟΠΟΙΗΣΕΙΣ ΤΗΣ ΣΥΜΒΑΣΗΣ TIR
            
            
               Τροποποιήσεις σχετικά με την υποχρεωτική χρήση της Διεθνούς Τράπεζας Δεδομένων TIR (ITDB)
            
            
            
               1. Άρθρο 38 παράγραφος 2 πρώτη γραμμή 
            
            
               Οι λέξεις εντός μιας εβδομάδας αντικαθίστανται από τις λέξεις χωρίς καθυστέρηση 
            
            
            
               2. Παράρτημα 6, επεξηγηματική σημείωση στο άρθρο 38 παράγραφος 2 τρίτη γραμμή 
            
            
               Οι λέξεις θεωρείται ότι πληρούται αντικαθίστανται από τις λέξεις πληρούται 
            
            
            
               3. Παράρτημα 6, επεξηγηματική σημείωση στο άρθρο 9, μέρος II, παράγραφος 4 
            
            
               Οι λέξεις Οι νομικές απαιτήσεις για την υποβολή δεδομένων, όπως προβλέπεται στην παράγραφο 4, θεωρείται ότι πληρούνται αντικαθίστανται από Τα δεδομένα, όπως ορίζεται στην παράγραφο 4, διαβιβάζονται 
            
            
            
               4. Παράρτημα 9 μέρος II παράγραφος 4 πρώτη γραμμή 
            
            
               Οι λέξεις εντός μιας εβδομάδας αντικαθίστανται από τις λέξεις χωρίς καθυστέρηση 
            
            
            
               5. Παράρτημα 9, Μέρος ΙΙ, παράγραφος 4, στο τέλος της παραγράφου 
            
            
               Οι λέξεις σύμφωνα με το συνημμένο υπόδειγμα εντύπου έγκρισης [Υ.Ε.Ε.]. αντικαθίστανται από , στα οποία συμπεριλαμβάνονται: 
            
         
         
            
            
               α) ο ατομικός και μοναδικός αριθμός μητρώου (ΑΑ) που έχει εκχωρηθεί στο πρόσωπο από τον εγγυοδοτικό οργανισμό, σε συνεργασία με τον διεθνή οργανισμό του οποίου είναι μέλος, σύμφωνα με τον εναρμονισμένο μορφότυπο που καθορίζει η Επιτροπή Διαχείρισης· 
            
            
               β) το/τα όνομα/-τα και η/οι διεύθυνση/-εις του/των προσώπου/-ων ή της επιχείρησης σε περίπτωση ένωσης επαγγελματιών, καθώς και τα ονόματα των υπευθύνων διαχειριστών· 
            
            
               γ) τα πλήρη στοιχεία επικοινωνίας του υπεύθυνου επικοινωνίας· και 
            
            
               δ) ο αριθμός εμπορικού μητρώου ή ο αριθμός άδειας διεθνών μεταφορών ή άλλος αντίστοιχος (αν είναι διαθέσιμος). 
            
            
            
               6. Παράρτημα 9, Μέρος IΙ, παράγραφος 5 
            
            
               Οι λέξεις του υφιστάμενου κειμένου αντικαθίστανται από Ο εγγυοδοτικός οργανισμός διαβιβάζει οποιαδήποτε αλλαγή στα στοιχεία των εγκεκριμένων προσώπων, χωρίς καθυστέρηση, από τη στιγμή που περιέρχονται σε γνώση του, στις αρμόδιες αρχές και στην Επιτροπή Ελέγχου TIR. 
            
            
            
               7. Παράρτημα 9, Μέρος II, Υπόδειγμα εντύπου έγκρισης (ΥΕΕ) 
            
            
               Να απαλειφθεί το ΥΕΕ που επισυνάπτεται στο παράρτημα 9 μέρος II και το συνοδευτικό κείμενο.
            
            
            
               Τροποποιήσεις σχετικά με την υποχρεωτική δημοσίευση στην ITDB του καταλόγου των εγκεκριμένων τελωνείων για την πραγματοποίηση πράξεων μεταφοράς με δελτίο TIR
            
            
            
               1. Παράρτημα 6 νέα επεξηγηματική σημείωση 0.45
            
            
               Προστίθεται νέα επεξηγηματική σημείωση 0.45-1 στο άρθρο 45 της Σύμβασης TIR η οποία διατυπώνεται ως εξής: 
            
            
            
               «0.45-1 Η νομική διάταξη για τη δημοσίευση του καταλόγου των εγκεκριμένων τελωνείων αναχώρησης, διέλευσης και προορισμού για την πραγματοποίηση πράξεων μεταφοράς με δελτίο TIR θεωρείται επίσης ότι πληρούται με την ορθή χρήση ηλεκτρονικών εφαρμογών που αναπτύσσονται για τον σκοπό αυτό από τη Γραμματεία TIR υπό την εποπτεία της Επιτροπής Ελέγχου TIR.» 
            
            
            
               2. Παράρτημα 6, επεξηγηματική σημείωση 0.45 
            
         
         
            
               Επαναρίθμηση της υφιστάμενης επεξηγηματικής σημείωσης 0.45 ώστε να γίνει 0.45-2.
            
            
            
               Τροποποίηση σχετικά με μεγαλύτερες διευκολύνσεις που μπορούν να παραχωρούν τα συμβαλλόμενα μέρη σε  εταιρείες μεταφορών
            
            
               Προστίθεται νέα επεξηγηματική σημείωση στο άρθρο 49, η οποία διατυπώνεται ως εξής: 
            
            
               0.49
                     Τα συμβαλλόμενα μέρη μπορούν να παραχωρούν, σύμφωνα με την εθνική νομοθεσία, σε δεόντως εξουσιοδοτημένα πρόσωπα μεγαλύτερες διευκολύνσεις κατά την εφαρμογή των διατάξεων της σύμβασης. Στους προβλεπόμενους από τις αρμόδιες αρχές όρους για την παραχώρηση τέτοιων διευκολύνσεων θα πρέπει να  περιλαμβάνονται τουλάχιστον η εφαρμογή των τεχνολογιών πληροφοριών και επικοινωνιών ώστε να διασφαλίζεται η ορθή διεξαγωγή του καθεστώτος TIR, η εξαίρεση όσον αφορά την προσκόμιση εμπορευμάτων, οδικών οχημάτων, συνδυασμού οχημάτων ή εμπορευματοκιβωτίων με δελτίο TIR στα τελωνεία αναχώρησης ή προορισμού, καθώς και οδηγίες προς δεόντως εξουσιοδοτημένα άτομα για την άσκηση ειδικών καθηκόντων που ανατίθενται δυνάμει της Σύμβασης TIR σε τελωνειακές αρχές, όπως ειδικότερα, η συμπλήρωση και η σφράγιση του δελτίου TIR και η θέση ή ο έλεγχος των τελωνειακών σφραγίδων. Τα δεόντως εξουσιοδοτημένα άτομα στα οποία έχουν παραχωρηθεί μεγαλύτερες διευκολύνσεις θα πρέπει να θέσουν σε εφαρμογή σύστημα τήρησης αρχείων, παρέχοντας στις τελωνειακές αρχές τη δυνατότητα να διενεργούν αποτελεσματικούς τελωνειακούς ελέγχους, καθώς και να επιβλέπουν τη διαδικασία και να διενεργούν τυχαίους ελέγχους. Θα πρέπει να παραχωρούνται μεγαλύτερες διευκολύνσεις, με την επιφύλαξη της ευθύνης των κατόχων δελτίου TIR, όπως ορίζεται στο άρθρο 11 παράγραφος 2 της σύμβασης.
            
            
            
               Άλλες τροποποιήσεις 
            
            
            
               1. Άρθρο 20 γραμμή 1 
            
            
               Οι λέξεις του υφιστάμενου κειμένου αντικαθίστανται από Για τη διαδρομή στο έδαφος συμβαλλόμενου μέρους ή περισσοτέρων συμβαλλομένων μερών που αποτελούν τελωνειακή ένωση ή οικονομική ένωση, οι αρμόδιες τελωνειακές αρχές   
            
            
            
               2. Παράρτημα 6, επεξηγηματική σημείωση στο άρθρο 8 παράγραφος 3, τέλος της πρώτης παραγράφου 
            
            
               Οι λέξεις 200 000 δολάρια ΗΠΑ αντικαθίσταται από 400 000 EUR